laion/Wikipedia-Exotic huggingface dataset:
פלאקפאנצר 4

פלאקפאנצר 4 (שמו המלא: פלאקפאנצרקמפוואגון סימן 4, גרמנית: Panzerkampfwagen IV) היה שם שניתן לארבעה דגמים של רכב קרבי משוריין נגד מטוסים שהיה מבוסס על הטנק פאנצר סימן 4. הדגם הראשוני של הפלאקפאנצר, המובלוואגון, היה פאנצר סימן 4 ממנו הורד הצריח ובמקומו הורכבה עליו עמדת נ"מ מאולתרת עם תותח נ"מ 37 מ"מ. הדגמים הבאים כללו צריחים מיוחדים שנבנו במיוחד ליעוד הכלי, בהם הווירבלוינד עם ארבעה תותחי נ"מ 20 מ"מ, האוסטוינד עם תותח נ"מ 37 מ"מ והקוגלבליץ עם זוג תותחי נ"מ 37 מ"מ. 3.7cm FlaK auf Fahrgestell Panzerkampfwagen IV (מספר הדגם: Sd.Kfz. 161/3) היה רק"מ נ"מ אשר היה מוכר יותר בשם הכינוי שלו מובלוואגון (בגרמנית: Möbelwagen; 'רכב הובלת רהיטים'). פיתוח המובלוואגון החל לקראת סוף 1943 כאשר התגבר הצורך בנשקי נ"מ ניידים בשדה הקרב בחזית המזרח, הדגם הראשוני שהוצע כלל עמדה שהורכבה על תובת פאנצר סימן 4 אשר כלל ארבעה תותחי 20 מ"מ מסוג 30 FlaK ‏ cm ‏2. הדגם הראשוני בוטל משום שתותחי 20 מ"מ נחשבו חלשים מידי, לכן הם הוחלפו בתותח נ"מ 37 מ"מ מסוג 43 FlaK ‏ cm ‏3.7. סך הכל יוצרו כ-300 כלים מסוג זה, מה שהפך אותו לנפוץ מבין הדגמים. וריבלוינד (בגרמנית: Wirbelwind; 'מערבולת רוח') היה רק"ם הנ"מ השני בסדרת הפיתוח המבוססת על תובת הפאנצר 4. הוירלוינד בדומה לקודמו אותו הוא החליף, הורכב מתובה של טנק הפאנצר סימן 4 ועליו צריח בעל 9 דפנות אשר הכיל ארבעה תותחי נ"מ 20 מ"מ מסוג 30 FlaK ‏ cm ‏2. צריח הווירבלוינד נשאר פתוח כלפי מעלה, מה שהעניק לצוות הגנה קלה לצדדים בלבד והם נותרו חשופים לפגעי מזג האוויר, הפגזות ורסיסים. תותחי הנ"מ בעלי קוטר 20 מ"מ נמצאו כחלשים מידי כנגד מטרות אוויריות רבות, לכן לבסוף הוחלף הווירבלוינד באוסטוינד. למרות נחיתות הכלי אל מול מטרות אוויריות, קצב האש הגבוה והניידות של הכלי הפכו אותו לכלי מוצלח גם כנגד מטרות יבשתיות כגון חיל רגלים ורכבים קלים. משום סתירה בין הוורמאכט לבין המפעל המייצר של הכלי, המידע אודות מספר הכלים אשר יוצר אינו ברור ונע בין 87 או 105 כלים. אוסטוינד (בגרמנית: Ostwind; 'רוח המזרח') היה רק"ם הנ"מ השלישי בסדרה המבוססת על תובת הפאנצר 4. עיצובו דומה לקודמו הוירלוינד והוא נבדל בעיקר בחימוש שלו. האוסטוינד כלל בצריך משושה תותח נ"מ 37 מ"מ יחיד מסוג 43 FlaK ‏ cm ‏3.7. בדומה לויבלוינד, גם צריח האוסטוינד היה פתוח כלפי מעלה מה שהיה חיסרון לכוח השרידות של צוות הכלי. הבדל נוסף על פני קודמו היה מיגון מעט טוב יותר בצריח ומקלע MG34 נוסף. סך הכל יוצרו בין 43 ל-45 כלים מסוג זה. קוגלבליץ (בגרמנית: Kugelblitz; 'כדור ברק') היה רק"ם הנ"מ הרביעי והאחרון בסדרה המבוססת על הפאנצר 4. הקוגלבליץ היה פיתוח משמעותי אל מול קודמיו, הוא כלל צריח סגור בעל יכולת צידוד מלאה (יכולת להסתובב 360 מעלות), אשר הרכיב זוג תותחי נ"מ 37 מ"מ מסוג 43 FlaK ‏ cm ‏3.7 המורכבים זה לצד זה. הרעיון ליצור כלי רק"ם בעל זוג תותחי נ"מ 37 מ"מ בצריח סגור עלה כבר בשנת 1943, אך פיתוחו הסתיים רק בשנת 1945. רק כחמישה כלים מסוג זה נוצרו והם היו עוד בשלב הניסויים כאשר המלחמה נגמרה. ישנם עדויות לכך שכלי אחד או שניים השתתפו בקרבות האחרונים באירופה בקרבת ברלין. וירבלוינד. אוסטוינד. קוגלבליץ. הנתונים מתייחסים בעיקר למובלוואגון. נתוני האורך, רוחב, גובה ומשקל השתנו מעט בין הדגמים, הטווח המבצעי היה זהה ואילו המהירות נבדלה רק במקרה של הוירבלוינד שהגיע למהירות 40 קמ"ש. המובלוואגון הכיל שישה אנשי צוות ואילו שאר הדגמים הכילו חמישה בלבד. בשנת 1999 התגלו השרידים של קוגלבליץ בגבעת סטנברג, ליד העיירה ספיחרה, לאחר שהושמד בקרבות במקום.
המודל המפצה

המודל המפצה (באנגלית: Compensatory Model) הוא מודל קבלת החלטות המוכר גם בשם "מודל פישביין" או מודל קומפנצטורי-ליניארי. בניגוד למודלים פשוטים אחרים, המודל מנסה להגיע לבחירה המיטבית על ידי שקלול האפשרויות השונות ובכך להגיע אליה. לדוגמה, בבחירה בין אלטרנטיבות תחבורה שונות (אופניים, רכב פרטי, תחבורה ציבורית), לכל אלטרנטיבה יהיו מספר קריטריונים (מהירות, עלות, נוחות), ולכל קריטריון יהיה משקל יחסי מתוך הסך הכל (לדוגמה: המשקל לקריטריון המהירות הוא 50%, לעלות 20%, ולנוחות 30%), לאחר מתן ציון מספרי לכל אלטרנטיבה (נניח מ 1–10), יתקבל ציון משוקלל סופי לכל אלטרנטיבה, כשהגבוה מביניהם הוא האפשרות ה"טובה ביותר". תפקיד המודל למעשה הוא לתאר תהליכים או דרכי חשיבה, שלפיהם קובע צרכן את עמדתו כלפי מוצר ומחליט אם לקנות ומה לקנות. הצרכן משקלל את סך התועלות העתידות לצמוח לו מן הקנייה כאשר לכל תועלת יש משקל שונה, כל תועלת תוכפל במשקל המתאים לה וסך המשתנים ירכיבו את הציון הסופי. זה נקרא "המודל המפצה", שכן מפצים בתכונות טובות יותר על תכונות פחות טובות. המודל גובש במסגרת פסיכולוגיה חברתית בשנת 1967 על ידי מרטין פישביין (Fishbein). יתרונו העיקרי של המודל הוא בסיוע לכמת היבטים לא כמותיים ולבצע החלטה משוקללת בין אפשרויות. הבעיה העיקרית שלו היא לעיתים הקושי ביישומו, הנובע מהקושי בשקלול התועלות וכימותן. בין הענפים בהם נעשה שימוש במודל, למידה, וכלכלה. קבלת החלטות OECD, PISA 2015 Results (Volume I) Excellence and Equity in Education: Excellence and Equity in Education, OECD Publishing, 2016-12-06, ISBN 978-92-64-26649-0. (באנגלית) Linda Brennan, Wayne Binney, Lukas Parker, Torgeir Aleti, Social Marketing and Behaviour Change: Models, Theory and Applications, Edward Elgar Publishing, 2014-12-31, ISBN 978-1-78254-815-7. (באנגלית) ערך זה הוא קצרמר בנושא מדעי החברה. אתם מוזמנים לתרום לוויקיפדיה ולהרחיב אותו.
חסידות שפיקוב

חסידות שפיקוב הייתה חסידות בת של חסידות סקווירא. האדמו"ר הראשון בחסידות היה רבי מנחם נחום טברסקי. בהמשך השתלבה החסידות עם חסידות רוז'ין, כשרבי שלום יוסף פרידמן, נהיה לאדמו"רה. כחסידויות רבות, החסידות נכחדה, עקב השלטון הקומוניסטי ועקב השואה. רבי מנחם נחום טברסקי, בנו השני של רבי יצחק מסקווירא, כיהן ברבנות שפיקוב ולאחר פטירת אביו, בניסן תרמ"ה, החל לכהן שם גם כאדמו"ר. היה חתנו של דודו רבי דוד מטולנא. נפטר בא' בניסן תרמ"ו. את מקומו מילא בנו רבי מרדכי טברסקי, חתנו של דודו זקנו רבי יוחנן מרחמסטריווקא. נפטר בניסן תרע"ד. אחריו כיהנו בניו רבי יצחק נחום ורבי משה דוד מרשקוב, וחתנו רבי שלום יוסף פרידמן. בשנת תרפ"ו, כאשר מונה רבי יצחק נחום לכהן כרבה של ראווה-רוסקה, הפך רבי שלום יוסף לאדמו"ר המרכזי של חסידות שפיקוב. רבי שלום יוסף השתייך לחסידות רוז'ין, שדרכה שונה מחסידות שפיקוב שמוצאה משושלת צ'רנוביל. לאחר מלחמת העולם הראשונה, שבה נמלטו כל אדמו"רי רוז'ין לווינה ולפולין, נשאר האדמו"ר היחידי מבית רוז'ין ברחבי רוסיה, וחסידי רוז'ין הרוסיים נהיו לחסידיו, בהם אף זקנים שהיו אצל אבי השושלת רבי ישראל מרוז'ין. בשנת תר"פ התפרצה מגפת טיפוס באזור, אשתו נפטרה בחודש שבט והוא נפטר בחודש אדר. כמו כן בנו ישראל נפטר באותה שנה ונקבר ליד אביו. בניו הנותרים של רבי שלום יוסף היו רבי דוד ורבי יצחק. רבי דוד הוצרך להימלט משפיקוב עקב רדיפות השלטונות, ואחיו הצעיר, רבי יצחק (כ"ו באייר תרס"ג, 1903 - י"ד באב תשנ"ב, 1992), שהיה בחור בן 17, הוכתר לאדמו"ר כממלא מקום אביו. לאחר מספר חודשים אף הוא הוצרך להימלט, וחזר לבוהוש, שם נישא לנכדתו של האדמו"ר, יוכבד פייגא בת רבי מנחם מנדל פרידמן (אחיו של אביו), חתן רבי ישראל שלום יוסף פרידמן (דודו זקנו). בהמשך כיהן באדמו"רות שפיקוב בבוקרשט, ולאחר פטירת חותנו, קיבל גם את אדמו"רות בוהוש. לאחר המלחמה השתמש בשתי השמות, אך עם השנים נודע כאדמו"ר מבוהוש בלבד, וכך נכחד שם חסידות שפיקוב. הרב יחיאל יהושע רבינוביץ, בן רבי דוד ירחמיאל צבי רבינוביץ, האדמו"ר מביאלא רמת אהרן שהוא חתן חתנו של רבי יצחק מבוהוש-שפיקוב, מכהן משנת תשע"ה כאדמו"ר משפיקוב באנטוורפן שם הקים את קהילת דרכי יצחק "שפיקוב". בעולמנו, הצפירה, 22 באפריל 1914 בנו של רבי דוד פרידמן, בנו של רבי יצחק מבוהוש האדמו"ר מבוהוש ישבות בחיפה, הצופה, 4 בנובמבר 1966
בנימין אייזנברגר

הרב בנימין אייזנברגר (נולד בסביבות ה'תשל"ה, 1975) הוא משפיע חסידי, רב קהילת היכל התפילה בבורו פארק שבניו יורק. נולד לשמואל, יוצא הונגריה. למד בלוצרן אצל הרב יצחק דוב קופלמן ונחשב לתלמיד מובהק שלו. הרב קופלמן התאכסן בביתו בביקוריו בארצות הברית. למד גם בישיבת מיר בירושלים אצל רבי נתן צבי פינקל. חמיו הוא שמואל בנדיקט מבני ברק. משנת ה'תש"ס בערך החל למסור שיעורים באגדה ובמוסר, בעיקר בדרך המהר"ל. תלמידיו הקימו את בית הכנסת היכל התפילה. הרב אייזנברגר מוסר מדי בוקר שיעור בגפ"ת בעיון לבני קהילתו. מלמד נ"ך בימי ראשון, חומש עם רש"י בליל שבת, ובשבתות הקיץ פרקי אבות. בערב שבת סמוך לזמן כניסת השבת הוא מוסר שיעור דרך הטלפון לנשות הקהילה. הרב אייזנברגר מלמד בעיקר בעלי בתים ומציע לאנשי קהילתו דרכים לשמירה על יראת שמים יחד עם עבודה בין גוים וגלישה באינטרנט. הרב אייזנברגר נוסע עם אנשי קהילתו לישראל אחת לשנתיים בל"ג בעומר למירון. בשנת תשס"ג פתחה קהילתו קופת צדקה בשם "בלב אחד". שיעוריו ניתנים לשמיעה בקול הלשון. מסילות הנביאים (ארבעה חלקים) על יהושע, שופטים ושמואל א'. מסילות באגדה (שני חלקים) - ביאורי אגדות חז"ל מסילות בלבבם (שני חלקים) - על הפרשיות והמועדים, ברוקלין תשע"ג ערך זה הוא קצרמר בנושא רבנים. אתם מוזמנים לתרום לוויקיפדיה ולהרחיב אותו.
אטלסיב סיביו

אטלסיב סיביו (ברומנית: Clubul Sportiv Universitar Atlassib Sibiu) היא קבוצת כדורסל רומנית מהעיר סיביו. המתמודדת בליגת העל הרומנית וביורופקאפ. מועדון הכדורסל של אטלסיב סיביו הוקם בשנת 1971, ובעונת 1977/78 החל לשחק בליגה הבכירה ברומניה. אוהדי הקבוצה ידועים כרעשניים מאוד, שממלאים את האולם הביתי בכל משחק. הליגה הרומנית: אליפות (2): 1995, 1999 מקום שני: 1998, 2019 חצי גמר: 2004, 2006, 2008, 2009 הגביע הרומני: זכייה (1): 2019 חצי גמר: 2006, 2007 1994-1995: גביע קוראץ' 1995-1996: גביע אירופה לאלופות 1998-1999: גביע קוראץ' 1999-2000: גביע קוראץ' 2008-2009: רבע גמר היורוצ'לנג' בכל פעם שהוחלף הספונסר הראשי, שמה של הקבוצה השתנה בהתאם: בלנטה (91-92) CSU פורסט (96-98) CSU אסטרל (98-99) CSU פטרום (99-04) CSU ברי טריי (04) CSU אטלסיב (04-09) CSU סיביו (09-11) CSU אטלסיב סיביו (11-) אתר האינטרנט הרשמי של אטלסיב סיביו אטלסיב סיביו, ברשת החברתית פייסבוק ערך זה הוא קצרמר בנושא כדורסל ובנושא רומניה. אתם מוזמנים לתרום לוויקיפדיה ולהרחיב אותו.
אבא אושעיא איש טריא

אבא אושעיא איש טריא היה אדם חסיד שחי בארץ ישראל, כנראה בתקופת האמוראים. בספרות חז"ל לא קיימות הלכות בשמו, אך בתלמוד הירושלמי מובאים סיפורים על חסידותו. על פי המסופר הוא היה כובס, ועשה לעצמו בגדים ממין צמר אחד בלבד ולא מסוגי צמר רבים, מחשש שיחשדו בו שלובש בגדים מצמר של לקוחותיו. פעם כששהה בנהר בשל עבודתו ככובס, רחצה שם המלכה ואיבדה תכשיטים וכלי זהב, ואבא הושעיא מצאם והחזירם לה. אמרה לו המלכה שהוא רשאי לקחתם לעצמו, מכיוון שיש לה תכשיטים רבים טובים מהם. אמר לה אבא אושעיא שהוא החזיר לה מפני שהתורה גזרה על היהודים להשיב אבדה. התפעלה המלכה ואמרה: "ברוך אלוהי היהודים". בעת פטירתו ראו את מיטתו פורחת באוויר, וקראו עליו את הפסוק: ”אִם יִתֵּן אִישׁ אֶת כָּל הוֹן בֵּיתוֹ בָּאַהֲבָה” – שאהב הקדוש ברוך הוא לרבי אושעיא – ”בּוֹז יָבוּזוּ לוֹ” (שיר השירים, ח', ז'). באותו יום נולד לו בן שנקרא רבי הושעיה. הוסיפו בני הדור וקראו על יום זה את הפסוק: ”וְזָרַח הַשֶּׁמֶשׁ וּבָא הַשָּׁמֶשׁ” (מגילת קהלת, פרק א', פסוק ה'). לפי ישעיהו פרס מקום מגוריו היה טיריא הסמוכה לפקיעין, והמסורת המקומית אכן מציינת שם את קברו. יש המזהים את אבא אושעיא איש טיריא עם "ישעיה איש טיראה" המתואר בתוספתא ככובס חסיד. בזיהוי זה ישנו קושי מסוים, שכן במדרש מסופר שאבא אושעיא נולד ביום שנפטר רבי אבין, וכיון שמקובל לזהותו כרבי אבין, עולה שאבא אושעיא חי בדור הרביעי לאמוראים, זמן רב לאחר התאריך המקובל לסיום עריכת התוספתא. לכן יש הסוברים שהיו אלו שני חכמים שונים, האחד תנא והשני אמורא. הרב זאב וולף רבינוביץ' טוען שעריכת התוספתא המשיכה לאורך תקופת האמוראים, ולכן אין בדבר כל קושי. מרדכי מרגליות (עורך), "אבא אושעיא איש טירייא", אנציקלופדיה לחכמי התלמוד והגאונים, מהדורת אייזנברג תשס"ז, כרך א, עמ' 1–2 הרב אהרן הימן, "אבא אושעיא", תולדות תנאים ואמוראים, לונדון, תר"ע, באתר ויקיטקסט (רבי אושעיא איש טיריא באתר פקיעין בארכיון Wayback Machine (אורכב 29.09.2013)) תלמוד ירושלמי, מסכת בבא קמא, פרק י', הלכה י' תלמוד ירושלמי, מסכת בבא מציעא, פרק ב', הלכה ה' ויקרא רבה, פרשה ל', פסקה א' בראשית רבה, פרשה נ"ח, פסקה ב' מדרש שמואל, פרשה ח', פסקה ט' ישעיהו פרס, טִירַיָּא, ארץ ישראל: אנציקלופדיה טופוגרפית היסטורית, כרך ב', ירושלים תש"ח, עמ' 378, באתר אוצר החכמה (צפייה מוגבלת למנויים) שאול ליברמן, תוספתא כפשוטה, בבא קמא י"א, י"ד, וכן מרדכי מרגליות, אנציקלופדיה לחכמי התלמוד והגאונים, כרך א', עמ' 2 תוספתא, מסכת בבא קמא, פרק י"א, הלכה ה' הרב אהרן הימן, "אבא אושעיא", תולדות תנאים ואמוראים, לונדון, תר"ע, באתר ויקיטקסט הרב זאב וולף רבינוביץ', שערי תורת ארץ ישראל, ירושלים ה'ת"ש, עמ' 482, באתר היברובוקס
ניקול

האם התכוונתם ל... ניקול - מותג חומרי ומוצרי ניקוי של חברת חוגלה-קימברלי אישים: ניקול (זמרת צ'יליאנית) – זמרת צ'יליאנית ניקול (זמרת גרמנייה) – זמרת גרמנייה זוכת אירוויזיון 1982 לזלי ניקול – שחקנית אנגלייה סטיב ניקול – כדורגלן עבר סקוטי שארל ניקול – רופא ומיקרוביולוג צרפתי ניקל אישים ששמם הפרטי הוא ניקול
משה וולפסון

הרב משה וולפסון (לעיתים וואלפסאן, כ"ג בטבת ה'תרפ"ה, ינואר 1925 - י"ז בסיוון ה'תשפ"ד, 22 ביוני 2024) היה משפיע חסידי אמריקאי וראש קהילות אמונת ישראל. למד בישיבת תורה ודעת אצל הרב שרגא פייבל מנדלוביץ', הרב גדליה שור והרב יעקב קמינצקי. בהשפעת הרב שור התקרב לחסידות והיה לחסיד של רבי שאול ידידיה טאוב, האדמו"ר ממודז'יץ. החשיב עצמו גם לתלמיד וחסיד של רבי מנחם מענדל שניאורסון הרבי מליובאוויטש ונהג לבקר בחצרו לעיתים קרובות, אך בעיקר כחסיד האדמו"רים מסקווירא שאת חצרם נהג לפקוד. קיים קשרים עם הרב אברהם יצחק קאהן מתולדות אהרון. לאחר חתונתו היה ר"מ ומשגיח בישיבת תורה ודעת. הרב וולפסון לא חבש שטריימל על אף שהיה חסיד, וכן חלק מחסידיו אינם חובשים שטריימל. אחד מחתניו הוא הרב מרדכי מנשה זילבר, אף הוא משפיע חסידי. נפטר ב־22 ביוני 2024. רבים מתלמידיו של הרב וולפסון המשיכו לשמור קשר איתו לאחר עזיבתם את הישיבה ועם הזמן נוצרה מסביבו חבורת חסידים, חלקם הגדול היו ליטאים במקורם. הרב וולפסון פתח קהילה ובית כנסת בבורו פארק לתלמידיו בשם 'אמונת ישראל'. הרב וולפסון הושפע מדרך חסידות קרלין ותפילתם של חסידיו מאופיינת בהתלהבות ובצעקות כדרך חסידי קרלין. הרב וולפסון היה מגיע לישראל בזמן חופשת הקיץ ומוסר שיעורים לחסידיו המתגוררים בארץ. הרב וולפסון היה חלוץ המשפיעים בציבור הכלל חסידי[דרוש מקור]. לקהילה בתי כנסת בבורו פארק, מונסי, לייקווד, ירושלים וביתר. הרב וולפסון הרבה להדגיש את קדושת המועדים ואת האמונה שכל יהודי הוא קדוש, גם כאשר אין זה נראה כלפי חוץ ("פינטעלע ייד"). הוא הדגיש את חשיבות הרגשת החיות בעבודת ה', ללא תלות במנהגים מסוימים. במכתב לתלמיד הוא כתב: ”על שאלתך מהי חסידות, תשובתי - איני יודע. אם תשאל לי מהו חיים, גם על זה אשיב, איני יודע. אמנם אני מרגיש חיים. אין שינוי בין חי למת, רק שבחי יש רוח חיים. הבעש"ט המשיך חיים של הרגשת אלוקות בעולם... אין תורת הבעש"ט תלוי בשום הנהגה פרטית ולכן תלמידיו משתנים בהנהגותיהם.” בהתאם לזאת בבית מדרשו הנהיג מנהגים מקהילות שונות. תורתו מבוססת על רעיונות מכלל ספרי חסידות, בפרט החסידות הפולנית, כשפת אמת ורבי צדוק הכהן מלובלין. הוא הרבה להשתמש בגימטריאות. בתחילת שיעוריו בספר התניא הודגש שלימודו מיועד להתעוררות חיונית ולא להשכלה גרידא. אמונת עתיך, חידושים שנכתבו או נערכו על ידיו, שלושה כרכים על התורה ומועדים, ברוקלין תשמ"ז-תשס"א סדרת הקונטרסים אמונת עתיך, שיחות שנרשמו על ידי תלמידיו, משנת תש"מ ואילך. ליקוטי אורות - שיעוריו בספר התניא ספר ציון ועריה : [על ענייני ארץ ישראל] : מלוקט מספרי אמונת עתיך על התורה ומועדים : אמרות טהורות ומאמרים יקרים / רב משה וואלפסאן ; [העורך:] אהרן לעזער. ברוקלין : מכון אמונת עתיך, תשס"ג. שיעורי הרב משה וולפסון באתר "קול הלשון" הגר"מ וואלפסון אב"ד קהל אמונת ישראל בחאלקה לילדי הקהילה, באתר jdn ספריו באתר היברו בוקס: אמונת עתיך: חלק א' - בראשית שמות, חלק ב' - ויקרא במדבר דברים, חלק ג'- מועדים. ליקוטי אורות- שיעוריו בספר התניא (פרק א' עד פרק ז') שיעורי וליקוטי אמונת עתיך: אלול וימים נוראים, סוכות, תש"מ, תשמ"ט, תש"נ, תשנ"ב, תשנ"ג, תשנ"ד, תשנ"ה, תשנ"ו, תשנ"ז, תשנ"ח, תשנ"ט, תשס"ג, תשס"ד, תשס"ה, תשס"ו, תשס"ז ציון ועריה- לקט משיחותיו על נושאי ארץ ישראל משה בן שמואל יהודה וואלפסאן (1925-), דף שער בספרייה הלאומית הרב וולפסון ציין יום הולדת בהתוועדות בישיבת חב"ד ● תיעוד, באתר COL, כ"ה טבת ה'תשע"ו (6 בינואר 2016). ספר ליקוטי אורות, עמ' 13.
Monster (אלבום)

Monster (בעברית: מפלצת) הוא אלבומם התשיעי של להקת הרוק אלטרנטיבי אר.אי.אם. האלבום יצא לאור ב-26 בספטמבר 1994. הסגנון המוזיקלי באלבום שונה באופן מהותי מ-2 קודמיו (Out of Time ו-Automatic for the People) ומתאפיין בקול רועש ובעיבודים פשוטים. במצעדי הפזמונים בארצות הברית ובבריטניה, נכנס האלבום היישר אל המקום הראשון, ופחות משנה לאחר צאתו קיבל האלבום מעמד של אלבום זהב ופלטינה ב-8 מדינות. האלבום לווה גם בסיבוב ההופעות הראשון של הלהקה מאז 1989. חמישה שירים מהאלבום יצאו כסינגלים. שנה לפני צאת האלבום, חברי הלהקה נפגשו והחליטו על הוצאת אלבום בעל צליל מחוספס יותר וסיבוב הופעות עולמי שיבוא בעקבותיו. ההקלטות החלו בניו אורלינס ובאטלנטה כאשר פעמים רבות השירים הוקלטו בצורה "חיה" - כאשר כל חברי הלהקה מנגנים באותו הזמן, על מנת להתרגל מחדש להופעות בפני קהל. תהליך הקלטת האלבום הופסק מספר פעמים בשל מחלת חברי הצוות ומותם של ריבר פיניקס וקורט קוביין, שהיו חברים אישיים קרובים של סטייפ ושל שאר הלהקה. השיר Let me In מהאלבום הוקדש לקוביין והאלבום כולו הוקדש לפיניקס. אחותו של פיניקס, ריין, תרמה מקולה לשיר Bang and Blame. בשל עיכובים שונים בלוח הזמנים המתח בין חברי הלהקה גבר עד כדי מצב בו הלהקה כמעט התפרקה. לאחר 6 שנים בהם לא היו בדרכים, החליטו חברי הלהקה להקדיש את שנת 1995 לסיבוב הופעות בכל העולם. ההופעות הראשונות התקיימו בינואר של אותה השנה באוסטרליה ולאחר מכן באירופה ובאמריקה. אתרי ההופעות כללו בעיקר אצטדיונים ופסטיבלים גדולים. מופעי החימום במהלך סיבוב ההופעות כללו את הקרנבריז, סוניק יות' ורדיוהד. העומס הרב והנסיעות התכופות נתנו אותותיהם על חברי הלהקה - ראשון היה המתופף ביל ברי שלקה במפרצת מוחית במהלך הופעה בלוזאן (שווייץ) ב-1 במרץ. מייק מילס נאלץ לעבור ניתוח בחודש יולי וחודש לאחר מכן סבל הסולן סטייפ מבקע. למרות האירועים הללו, סיבוב ההופעות נמשך וב-9 באוגוסט הופיעה הלהקה באצטדיון רמת גן בישראל. רוב השירים מאלבומם הבא, New adventures in Hi-Fi, הוקלטו במהלך סיבוב ההופעות. כל השירים נכתבו והולחנו על ידי ביל ברי, פיטר באק, מייק מילס ומייקל סטייפ.  בגרסת התקליט והקלטת של האלבום, הצד הראשון הכולל את שירים 1-6 נקרא "Head side" והצד השני נקרא "Tail side" (על שם שני צדדיו של מטבע). ביל ברי - תופים, כלי הקשה, גיטרה בס, קולות פיטר באק - גיטרה, עוגב מייק מילס - גיטרה בס, פסנתר, עוגב, גיטרה, קולות מייקל סטייפ - סולן ג'וני בלאק, Reveal: The Story of R.E.M. בהוצאת Backbeat, שנת 2004 דייוויד באקלי, R.E.M.: Fiction: An Alternative Biography בהוצאת Virgin, שנת 2002 ג'ון פלאט (עורך), The R.E.M. Companion: Two Decades of Commentary בהוצאת Schirmer, שנת 1998 מידע על האלבום Monster באתר MusicBrainz מידע על האלבום Monster באתר AllMusic האלבום Monster באתר Discogs האלבום Monster באתר ספוטיפיי ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.
לייסי שאבר

לייסי ניקול שאבר (באנגלית: Lacey Nicole Chabert; נולדה ב-30 בספטמבר 1982) היא שחקנית אמריקאית. אחד מתפקידיה הראשונים היה גילום דמותה של ביאנקה מונטגומרי (אנ') באופרת הסבון "כל ילדיי". היא הייתה השחקנית השלישית שגילמה את דמות זו מ-1992 עד 1993. לאחר מכן זכתה לגדולה בזכות הופעתה בתור קלאודיה סלינג'ר בדרמת הנעורים של פוקס "שולחן לחמישה" (1994–2000). היא סיפקה את קולה של אלייזה ת'ורנברי בסדרת האנימציה של ניקלודיאון "משפחת תורנברי" (1998–2004). היא גם דיבבה את מג גריפין במהלך העונה הראשונה של הסיטקום המצויר "איש משפחה" ודיבבה את גיבורת העל זטאנה בסדרות כמו "ליגת הצדק - הדור הבא" ו"ליגת הצדק בפעולה". בקולנוע היא הופיעה בסרטים "אבודים בחלל" (1998), "קטע מהסרטים" (2001), "אבא בא לגן" (2003) והיו לה תפקידים ראשיים בתור גרטשן ווינרס בקומדיית הנעורים "ילדות רעות" (2004), מג קאמינגס בקומדיה "תרגילים מלוכלכים" (2005) ובתור דונה מאטיס בסרט האימה "חג מולד שחור" (2006). שאבר הופיעה גם בלמעלה מ-30 סרטים של ערוץ הולמרק. שאבר נולדה בפארביס, מיסיסיפי שבארצות הברית, למשפחה נוצרית ממוצא קייג'ון-צרפתי, בריטי, ואיטלקי. הוריה הם ג'ולי ג'ונסון וטוני שאבר, דובר צרפתית מלואיזיאנה שעבד בחברת נפט. לה אח צעיר, ושתי אחיות גדולות. התגוררה בדרום קליפורניה ב-1994, השנה שבה החלה לככב בסדרה "שולחן לחמישה". כנערה, סרט הקולנוע הראשון ששאבר הופיעה בו היה ב-1998 בסרט מותחן המדע בדיוני "אבודים בחלל", לצד מאט לה-בלאנק. היא דיבבה את דמותה של אליזה ת'ורנברי בסדרת האנימציה "משפחת תורנברי", ובסרט המבוסס על עלילת הסדרה: "המסע המופרע: הסרט" (2002). בנוסף דיבבה גם בסרט האנימציה "ראגרטס משתוללים" (2003). היא דיבבה את קולה של מג גריפין בעונתה הראשונה בלבד של סדרת האנימציה "איש משפחה" (1999), אך לאחר שעזבה הוחלפה במילה קוניס בכל שאר העונות (למעט הופעת אורח באחד הפרקים בעונה העשירית, בו עשו שימוש בקטעי ארכיון של קולה). ב-2001 שיחקה בסרט הפארודיה על קומדיות הנעורים "קטע מהסרטים" בתור אמנדה בקר, תפקיד פארודי על דמותה של ג'ניפר לאב יואיט ב"לא יכולים להתאפק". ב-2004 שיחקה בסרט הטלוויזיה "סיפורה של ברוק אליסון" בבימויו של כריסטופר ריב ומבוסס על סיפור אמיתי. בנוסף, ב-2004 היא כיכבה בסרט קומדיית הנעורים "ילדות רעות" לצד לינדזי לוהן, רייצ'ל מקאדמס ואמנדה סייפריד. שאבר זכתה יחד עם עמיתותיה לסרט בפרס "הקאסט הכי מוצלח על המסך" בטקס פרסי הסרטים של MTV לשנת 2005. בשנת 2006 שיחקה בדרמה הטלוויזיונית "שלום עולם, להתראות חיים" בתפקיד ראשי, של סטודנטית בקולג' שנהפכת להיות האפוטרופוסית של אחותה החורגת בת ה-7, לאחר מות אביהן. באותה שנה היא שיחקה בחידוש לסרט מ-1974 "חג מולד שחור". היא הופיעה בפרק אורח של הסדרה "הלוחשת לרוחות" לצד ג'ניפר לאב יואיט ששיחקה לצדה ב"שולחן לחמישה". היא דיבבה את דמותה של הנסיכה אליז במשחק "סוניק הקיפוד" שמיועד ל-Xbox 360 ופלייסטיישן 3. בינואר 2007, היא דגמנה והופיעה על שער המגזין "Maxim". בשנת 2008 היא דיבבה את גוון סטייסי בסדרת האנימציה "ספיידרמן המדהים". בשנים 2013–2014 שיחקה בתפקיד משני בסיטקום "בייבי דאדי" ברשת ABC Family. ב-22 בדצמבר 2013 נישאה לבן זוגה משכבר הימים, איש העסקים דייוויד נהדר בטקס שנערך בלוס אנג'לס. בספטמבר 2016 נולדה בתם. לייסי שאבר, ברשת החברתית אקס (טוויטר) לייסי שאבר, במסד הנתונים הקולנועיים IMDb (באנגלית) לייסי שאבר, באתר AllMovie (באנגלית) לייסי שאבר, באתר Rotten Tomatoes (באנגלית) לייסי שאבר, במסד הנתונים הקולנועיים KinoPoisk (ברוסית) לייסי שאבר, באתר Discogs (באנגלית)
פוטיוס אפקלידס

ד"ר פוטיוס אפקלידס (ביוונית: Φώτιος Ευκλείδης‏; 1864–אפריל 1916) היה המנהל הראשון והרופא הראשי של בית החולים העירוני בירושלים בתקופה העות'מאנית, משנת 1891 ועד מותו; נשא גם בתואר רופא עיריית ירושלים. בשל הקושי לביטוי שמו, כונה על ידי תושבי ירושלים ד"ר פוטי. אפקלידס היה יווני יליד העיר בורסה שבטורקיה. הוא הגיע לירושלים עם אמו לאחר שסיים לימודי רפואה באוניברסיטת איסטנבול והפך מקורב לבני כל העדות בעיר. בתחילת שירותו בעיר התגורר בשכונת ממילא, סמוך לבית סגן הקונסול האמריקאי, הרברט קלארק. כיוון שבנוסף למשרתו כמנהל בית החולים העירוני כיהן גם במשרה רשמית ממלכתית של "רופא העירייה", לבש גלימת שרד רקומה, עמה הופיע באירועים רשמיים עטוי במדליות ציון לשבח על תפקודו. בשנת 1901 העניק לו הסולטאן עבדול חמיד השני אות כבוד עות'מאני בצו מלכותי (פירמן). קיימת סברה כי אפקלידס הוא "הרופא היווני" ברומן תמול שלשום לש"י עגנון. בירושלים הכיר ונשא לאשה את מריה סמטופולו, צליינית שהגיעה מכפר בדרדנלים. לזוג נולד בן, אלכסנדר, ושתי בנות הלני וקליפסו, שנודעו בעיר כיפיפיות (חיו בירושלים עד שנות ה־90). את ביתם הקים במושבה היוונית, הבית קיים עד היום ברחוב בן־נון, פינת רחוב רחל אמנו 3, ומשמש כמוזיאון קטן לעדה היוונית. אף על פי שלחם במגפות הרבות שפקדו את העיר, נפטר בעצמו מהתפרצות של מחלת טיפוס הבהרות. הוא נקבר בבית הקברות היווני אורתודוקסי שבהר ציון. בהספד, מעל דפי עיתון "החרות" (העיתון העברי היחיד שיצא גם במהלך מלחמת העולם הראשונה), נכתב: ”הוא הצטיין בחביבותו ובמידותיו הטובות ורכש לו בעבודתו המסורה ידידים רבים בין תושבי עירנו”. בשנת 2000 החליטה הקהילה היוונית לשפץ את ביתו הריק של ד"ר אפקלידס שנבנה על ידי ספירו חורי, אדריכל מקומי שלמד אדריכלות באתונה. הקהילה תכננה להפוך את הבית למרכז תרבות יוון ומקום לאירוח מבקרים וסיורים. על שיפוץ הבית והתאמתו למתכונתו החדשה הופקד האדריכל היווני-ישראלי תושב השכונה, ד"ר איליאס מסינס. מטרת התכנון הייתה להחזיר לבית את אופיו ההיסטורי בשילוב שדרוג המערכות ותשתיות. מסינס השתמש בחומרים מסורתיים וקיבל השראה ממבנים היסטוריים אחרים של הקהילה היוונית בירושלים. בית ד"ר אפקלידס פתוח לסיורים בימי "בתים פתוחים" בירושלים. דוד קרויאנקר, שכונות ירושלים: טלביה, קטמון והמושבה היוונית, כתר, 2002, עמ' 290. דוד קרויאנקר, אדריכלות בירושלים: הבניה הערבית מחוץ לחומות, כתר ומכון ירושלים לחקר ישראל, 1985, עמ' 190. אתי שחר, הדוקטור היווני מירושלים, הוצאת ש. זק, 2017 (רומן בדיוני על משפחה יוונית שנכתב על ידי אחות בבית חולים, שאותו ניהל ד"ר פוטיוס אפקלידס, אבי המשפחה). זלמן גרינברג, ‏בית-החולים העירוני התורכי בירושלים, קתדרה 78, דצמבר 1995 עמ' 57–61. א' הולץ וט' ברנר-הולץ, 'ענייני רפואה ב"תמול שלשום" מאת ש"י עגנון', קורות ט' 9–10 (1989) עמ' 334-332 זלמן גרינברג, ‏בית-החולים העירוני התורכי בירושלים, קתדרה 78, דצמבר 1995 עמ' 59
פאנל לניהול אחסון אתרים

פאנל לניהול אחסון אתרים הוא ממשק ניהול אינטרנטי שמסופק על ידי חברות אחסון אתרים, והוא מאפשר למשתמש, הלקוח של חברת האחסון, שליטה ובקרה על אתרי האינטרנט המאוחסנים בשרת. משתמשים בפאנל הניהול כדי לנהל על גבי שרת האחסון קבצים, בסיסי נתונים, חשבונות דואר אלקטרוני, התקנות ועדכוני תוכנה בשרת, ופעולות שליטה ובקרה נוספות. בנוסף לפעולות נוספות, רוב הפאנלים תומכים בכל או ברוב הפעולות הבאות: ניהול תצורה של Domain Name System. גישה ללוגים של השרת. סטטיסטיקות שונות כגון נפח ותעבורה. ניהול חשבונות דואר אלקטרוני. ניהול חשבונות FTP. ניהול מסדי נתונים. סטטיסטיקת המבקרים באתר. מנהל קבצים מבוסס אינטרנט. ממשק שורת פקודה. שליטה על גרסאות תוכנה, למשל פאנלים מסוימים מאפשרים לבחור בין גרסאות שונות של PHP, MySQL וכולי ניהול חוכרי משנה. התקנה אוטומטית של שירותים כמו מערכות פורומים, בלוגים, מערכות מסחר אלקטרוני ועוד. פאנלים נפוצים הם: cPanel‏,IspManager‏, Plesk‏, DirectAdmin‏, SysCP ו-Baifox. יש חברות אחסון גדולות, דוגמת Godaddy שמספקות ללקוחותיהן פאנל ניהול מפיתוח עצמי, ולעומתן חברות אחסון רבות נותנות ללקוחותיהן פאנל ניהול קיים, דוגמת אלו שהוזכרו למעלה. יש חברות אחסון המאפשרות ללקוח לבחור בין מספר פאנלים - בדרך כלל בין פאנל ניהול ממשפחת הקוד הפתוח דוגמת Webmin, ובין פאנל ניהול קנייני, דוגמת cPanel או Plesk, כאשר יש הבדל במחיר; לקוח הבוחר בפאנל הקנייני משלם יותר. אחסון אתרים השוואה בין פאנלי ניהול שונים בוויקיפדיה האנגלית